HotNews.ro a relatat în cursul dimineții că Iohannis, Orban și Ciolacu au analizat situația și, în spatele ușilor închise au avut ca primă variantă de lucru suspendarea ședinței de plen astfel încât Ludovic Orban să rămână în continuare premier interimar. Mai multe detalii aici.





O altă variantă discutată între cei trei lideri politici a fost respingerea învestirii lui Cîțu însă, o parte din parlamentarii PSD i-au comunicat lui Marcel Ciolacu că vor vota în plen în favoarea acestuia. De altfel, liderul deputaţilor PSD, Alfred Simonis a recunoscut că există un curent în partid care susţine că acest cabinet ar trebui învestit.





Potrivit surselor citate, Ludovic Orban a făcut presiuni asupra lui Florin Cîțu de a renunța la desemnarea de premier și să-și anunțe retragerea iar acesta a acceptat, într-un final, la intervenția președintelui Klaus Iohannis.







Următorul pas este ca Iohannis să anunțe că îl propune din nou pe Ludovic Orban care de această dată să formeze un Guvern, cel mai probabil cu PMP și USR.

„Atunci când ești în război, niciodată comandantul nu părăsește linia frontului. S-a consultat cu colegii și a luat decizia să facă acest pas. Practic Ludovic Orban e mandatat să strângă clasa politică în jurul lui”, a declarat, de altfel, liderul deputaților PNL, Florin Roman.





Reacții:









Președintele Klaus Iohannis a luat act de decizia lui Cîțu.„Domnul Florin Vasile Cîțu și-a depus astăzi mandatul de prim-ministru desemnat. Președintele României, domnul Klaus Iohannis, a luat act de această decizie și urmează să facă o declarație de presă în cursul acestei seri”, se arată într-un comunicat al Administrației prezidențiale. Șeful statului va face declarații la ora 19.30.Mutarea liberalilor vine în contextul în care Curtea Constituțională a blocat scenariul anticipatelor, declarând neconstituțională ordonanța în acest sens. Mai mult, șansele ca Guvernul Cîțu să fie învestit erau foarte mari, toate partidele, cu excepția PSD, anunțând că îl vor vota. Astfel, PNL se afla în situația de a avea un premier care fusese desemnat pentru a fi respins, în logica planului pentru anticipate.